text: Endelave by er som en humlebi
  05 januar 2011 kl. 16.03
  Endelave ø genoplivet
  Mens de fleste danske småøer mister indbyggere, tiltrækker Endelave og Endelave By stadig nye beboere. 
  Forklaringen ligger i et stort frivilligt arbejde om at genoplive øen.
  Det har nu gjort Endelave By til spidskandidat til Region Midtjyllands landsbypris 2011.
  Man kan ifølge Region Midtjylland sammenligne Endelave By med en humlebi.
  Den holder sig i luften, selv om alt taler imod, at det er muligt. 
  En lille landsby, der oven i købet er placeret på en afsides ø, der kun nødtørftigt betjenes med en færge.
  I årevis gik det da også ned ad bakke for øen og for byen, hvor to ud af tre endelavitter bor. 
  Men især i de seneste ti år er udviklingen vendt, og øen har nu 197 indbyggere (mod 160 for nogle år siden) - plus et fornyet liv, i skolen, i erhvervslivet, i fritids- og kulturlivet samt på turismesiden.
  